**Tájékoztató az ingyenes óvodai étkezésről**

A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet módosítása.

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 2015. szeptember 1-jétől hatályos módosítása értelmében, a bölcsődében és az óvodában az ingyenes étkeztetésre való jogosultság kiterjed az alábbiak szerint:

|  |
| --- |
| **Ingyenes óvodai és bölcsődei étkezés 2023** |
| Ingyenes óvodai és bölcsődei étkezésre jogosult 2023-ban az a bölcsődés vagy óvodás korú gyermek, | aki tartósan beteg vagy fogyatékos |
| akinek testvére fogyatékos vagy tartósan beteg |
| aki rendszeres gyermekvédelmi kedvezményre jogosult |
| testvéreivel együtt három vagy több gyermeket nevelnek |
| akinek nevelésbe vételét rendelte el a gyámhatóság |
| az egy főre jutó havi jövedelem nem haladja meg a nettó minimálbér 130%-át, azaz 2023-ban 200.564 Ft |

A Gyvt. úgy rendelkezik, hogy az ingyenes bölcsődei és óvodai gyermekétkeztetésre való jogosultság megállapítása a jövedelmi helyzet okán a szülőnek a jövedelméről való önbevallásán (nyilatkozatán) alapul. A Gyvt. 2015. szeptember 1-jétől hatályos 151. § (5b) bekezdése rögzíti továbbá, hogy az ingyenes vagy kedvezményes étkezés jogosultsági feltételeinek fennállását a Gyvt.-ben foglaltak szerint kell igazolni. Jelen előterjesztés ezért a Gyvt. módosításával meghatározza annak a szülői nyilatkozatnak a formanyomtatványát, amellyel a szülő a bölcsődébe, óvodába járó gyermeke után az ingyenes étkezést igénybe veheti. A szülőnek a nyilatkozatban meg kell jelölnie, hogy mely jogcímen kéri az ingyenes bölcsődei és óvodai gyermekétkeztetést: a gyermek rendszeres gyermekvédelmi kedvezményben részesül, tartósan beteg vagy fogyatékos, a családban tartósan beteg vagy fogyatékos gyermeket nevelnek, a családban három vagy több gyermeket nevelnek, a gyermeket nevelésbe vették, vagy a családban az egy főre jutó havi jövedelem nem haladja meg a minimálbér nettó összegének 130%-át. A nyilatkozat kitöltését tájékoztató segíti.

**Szükséges-e igazolásokat benyújtani a család jövedelméről?**

Nem szükséges, az intézmény nem kérheti be a szülők jövedelmének igazolását. A jogosultság megállapítása önbevalláson alapul, a szülőknek **írásbeli nyilatkozatot** kell tenni.

**Hova, hogyan kell benyújtani a nyilatkozatot?**

A gyermek óvodája, bölcsődéje biztosítja a szükséges nyilatkozat mintát és oda is kell leadni a nyilatkozatot.

**Kinek a jövedelmét kell figyelembe venni? Ki minősül családtagnak?**

Az egy lakásban együtt lakó, ott bejelentett lakóhellyel vagy tartózkodási hellyel rendelkező:

* szülőt, a szülő házastársát vagy élettársát,
* a 18 éven aluli gyermeket,
* a 25 évesnél fiatalabb, nappalin tanuló gyermeket (akár középfokú, akár felsőoktatási intézményben tanul),
* életkortól függetlenül a tartósan beteg vagy súlyos fogyatékos gyermeket,
* a szülő vagy házastársa által **eltartott** rokont.

Mindebből következik, hogy az együttélő nagyszülők jövedelmét NEM KELL figyelembe venni a jövedelem számításánál.

|  |
| --- |
| **Fő szabályként tehát a szülők és a gyermekek jövedelmét kell összeadni és az összjövedelmet a szülők + gyermekek számával kell osztani.** |

**A bruttó, vagy a nettó jövedelemmel kell számolni?**

A **nettó** jövedelmet kell figyelembe venni.

**Mi számít jövedelemnek? Milyen jövedelmekkel kell számolni?**

* munkaviszonyból származó (nettó) jövedelem, táppénz,
* vállalkozásból származó jövedelem (ide értve az őstermelői, szellemi és más önálló tevékenységet),
* nyugellátás, nyugdíjszerű ellátások,
* a gyermek ellátásához kapcsolódó jövedelmek: CSED, GYED, GYES, GYET, családi pótlék, kapott gyermektartásdíj, árvaellátás,
* rendszeres pénzbeli ellátások, pl: foglalkoztatást helyettesítő támogatás, ápolási díj, időskorúak járadéka, álláskeresési támogatás,
* egyéb jövedelem: pl. ösztöndíj, értékpapírból származó jövedelem, bérbeadásból származó jövedelem stb...

**Mi az, ami nem minősül jövedelemnek? Mivel nem kell számolni?**

* A nyilatkozat benyújtását megelőzően megszűnt jövedelem.
* A szociális igazgatásról és szociális ellátásokról szóló  törvény 4. § (1a) bekezdése szerinti ellátások, így különösen *a rendkívüli települési támogatás, a* ***lakásfenntartási támogatás****, az adósságcsökkentési támogatás, a rendszeres gyermekvédelmi kedvezmény keretében nyújtott támogatás, a gyermekvédelmi nevelőszülők számára fizetett nevelési díj és külön ellátmány, az* ***anyasági támogatás****, a súlyos mozgáskorlátozott személyek pénzbeli közlekedési kedvezményeit, a vakok személyi járadékát és a* ***fogyatékossági támogatást****. Nem minősül jövedelemnek továbbá az* ***alkalmi munkavállaló****i könyvvel történő foglalkoztatás, az egyszerűsített foglalkoztatásról szóló törvény alapján történő munkavégzés révén szerzett bevétel, a háztartási munkára létesített munkavégzésre irányuló jogviszony keretében történő munkavégzésnek (háztartási munka) a havi ellenértéke.*

**Mit lehet levonni a  jövedelemből?**

A családtag által fizetett tartásdíjat.

**Fontos, hogy a jövedelem összegéből NEM LEHET levonni a rezsi, vagy pl. a hiteltörlesztés összegét!**

**Melyik hónap jövedelmét kell figyelembe venni?**

* Rendszeres jövedelem esetén a **nyilatkozat benyújtását megelőző 1 hónapban** kapott összeggel kell számolni. (Pl. 2023. februárjában benyújtott kérelem esetén a 2023. januári nettó jövedelemmel.)
* Nem rendszeres jövedelem, illetve vállalkozásból, őstermelésből származó jövedelem esetén a nyilatkozat benyújtását megelőző tizenkét hónap alatt kapott összeg egy havi átlagát kell figyelembe venni.

**Mi a jövedelmi értékhatár?**

**2023-ban 200.564  forint/ fő/hó**

**Hogyan kell kiszámolni az egy főre eső jövedelmet?**

A család összes nettó jövedelmét *(csökkentve a fizetett gyermektartásdíj összegével, ha van)* osztani kell a családtagok számával.